text: Bodil Jørgensen: Han reddede mit liv
  22 juli 2014 kl. 04.56
  Skuespilleren Bodil Jørgensen er meget taknemmelig for en narkoselæges hjælp. Hun siger, at han har reddet hendes liv.
  Den 41-årige ambulancelæge John Christian Jeppesen fra Esbjerg har reddet Bodil Jørgensens liv, siger hun til BT.
  Under optagelserne til den nye Far Til Fire-film på Mandø, faldt Bodil Jørgensen ned fra en traktor, som efterfølgende kørte hende over.
  Hun blev livsfarligt kvæstet og lå flere dage i respirator.
  Nu siger hun, at John Christian Jeppesen reddede hendes liv.
  Men det vil han ikke høre tale om:
  - Jeg er jo blot en lille del af et samlet hold, som alle har gjort det kompetent og professionelt. Jeg er ikke på nogen måder "helten". Jeg passer bare mit arbejde, siger han til BT.
  Bodil Jørgensen sidder i øjeblikket i kørestol efter den alvorlige ulykke, men er i langsom bedring.
  